Κανονισμός (ΕΚ) αριθ. 645/2000 της Επιτροπής

της 28ης Μαρτίου 2000

για τη θέσπιση των λεπτομερειών εφαρμογής που είναι απαραίτητες για την καλή λειτουργία ορισμένων διατάξεων του άρθρου 7 της οδηγίας 86/362/ΕΟΚ του Συμβουλίου και του άρθρου 4 της οδηγίας 90/642/ΕΟΚ του Συμβουλίου για τον έλεγχο των ανωτάτων ορίων περιεκτικότητας σε κατάλοιπα φυτοφαρμάκων επάνω και μέσα στα σιτηρά και στα προϊόντα φυτικής προέλευσης αντίστοιχα, συμπεριλαμβανομένων των οπωροκηπευτικών

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την οδηγία 86/362/ΕΟΚ του Συμβουλίου, της 24ης Ιουλίου 1986, που αφορά τον καθορισμό των ανωτάτων περιεκτικοτήτων για τα κατάλοιπα φυτοφαρμάκων μέσα και πάνω στα σιτηρά(1), όπως τροποποιήθηκε τελευταία από την οδηγία 1999/71/ΕΚ της Επιτροπής(2), και ιδίως το άρθρο 7,

την οδηγία 90/642/ΕΟΚ του Συμβουλίου, της 27ης Νοεμβρίου 1990, για τον καθορισμό των ανωτάτων περιεκτικοτήτων για τα κατάλοιπα φυτοφαρμάκων επάνω και μέσα στα προϊόντα φυτικής προελεύσεως συμπεριλαμβανομένων των οπωροκηπευτικών(3), όπως τροποποιήθηκε τελευταία από την οδηγία 1999/71/ΕΚ, και ιδίως το άρθρο 4,

Εκτιμώντας τα ακόλουθα:

(1) Το άρθρο 7 της οδηγίας 86/362/ΕΟΚ και το άρθρο 4 της οδηγίας 90/642/ΕΟΚ καθορίζουν τις βασικές διατάξεις σχετικά με τον έλεγχο των φυτοφαρμάκων επάνω και μέσα στα σιτηρά και, αντιστοίχως, στα οπωροκηπευτικά.

(2) Η κτηθείσα πείρα από τη διατύπωση και την εφαρμογή συστάσεων της Επιτροπής αποδεικνύει ότι ένας πολυετής σχεδιασμός, με δυνατότητα ετήσιας προσαρμογής, αποτελεί τον αποτελεσματικότερο τρόπο κατάρτισης συντονισμένων κοινοτικών προγραμμάτων επίβλεψης.

(3) Το άρθρο 7 της οδηγίας 86/362/ΕΟΚ και το άρθρο 4 της οδηγίας 90/642/ΕΟΚ προβλέπουν την επανεξέταση και την έγκριση των αναγκαίων μέτρων, ιδίως την δημοσίευση εκ μέρους της Επιτροπής, των εκθέσεων της Ευρωπαϊκής Κοινότητας που θα περιλαμβάνουν τις συγκριτικές και συγκεντρωτικές πληροφορίες των κρατών μελών και την έγκριση των μέτρων που πρέπει να λαμβάνονται σε κοινοτικό επίπεδο στην περίπτωση γνωστοποίησης παράβασης των ανωτάτων ορίων περιεκτικότητας. Η αποκτηθείσα πείρα επιβεβαιώνει ότι, για να μπορούν να χρησιμοποιηθούν τα αποτελέσματα των εκθέσεων με εμπιστοσύνη, πρέπει τα εργαστήρια που προβαίνουν στις αναλύσεις των καταλοίπων φυτοφαρμάκων να λειτουργούν με υψηλά επίπεδα διασφάλισης ποιότητας. Η συμμετοχή των εργαστηρίων στις τακτικές δοκιμές ικανότητας και η εφαρμογή εκ μέρους των κοινών διαδικασιών ελέγχου της ποιότητας μπορεί να συμβάλουν στην τήρηση των απαιτήσεων διαπίστευσης που αναφέρονται στο άρθρο 3 της οδηγίας 93/99/ΕΟΚ του Συμβουλίου, της 29ης Οκτωβρίου 1993, σχετικά με τα συμπληρωματικά μέτρα όσον αφορά τον επίσημο έλεγχο των ειδών διατροφής(4).

(4) Επειδή η Επιτροπή πρέπει να έχει εμπιστοσύνη στην ποιότητα, την ακρίβεια και τη δυνατότητα σύγκρισης των πληροφοριών που διαβιβάζονται από τα κράτη μέλη, όταν τις αντιπαραβάλει και τις συγκεντρώνει για την σύνταξη των εκθέσεων της Ευρωπαϊκής Κοινότητας, θα πρέπει να συμβάλλει οικονομικά στις ενέργειες οι οποίες στηρίζουν την εκτέλεση των προγραμμάτων ελέγχου σύμφωνα με τις βέλτιστες προδιαγραφές. Αντικείμενο στήριξης πρέπει να αποτελέσουν ιδίως οι τακτικές δοκιμές ικανότητας των εργαστηρίων, η επανεξέταση και η επεξεργασία των κατευθυντήριων γραμμών που αφορούν τις διαδικασίες ελέγχου της ποιότητας κατά τις τακτικές συνεδριάσεις των εμπειρογνωμόνων.

(5) Είναι σκόπιμο να συμβάλει οικονομικά η Επιτροπή στις ενέργειες με τις οποίες στηρίζονται άλλες πτυχές του συντονισμού της επίβλεψης των καταλοίπων φυτοφαρμάκων σε κοινοτική κλίμακα. Πρέπει, ιδίως να υποστηριχθούν εργασίες που θα επιτρέψουν στην Επιτροπή να ανταποκριθεί στην απαίτηση προοδευτικής μετάβασης σε σύστημα το οποίο θα επιτρέπει την αξιολόγηση της πραγματικής διαιτητικής έκθεσης με βάση στοιχεία από το πρόγραμμα επίβλεψης.

(6) Η ανακοίνωση της Επιτροπής με αντικείμενο "Υγεία των καταναλωτών και ασφάλεια των τροφίμων" [COM(97) 183] περιγράφει τη λειτουργία των υπηρεσιών ελέγχου και επιθεώρησης του τομέα των τροφίμων, του κτηνιατρικού και φυτοϋγειονομικού τομέα. Ο έλεγχος των καταλοίπων φυτοφαρμάκων επάνω και μέσα στα σιτηρά και τα οπωροκηπευτικά είναι δραστηριότητα η οποία θα πρέπει να εμπίπτει στις αρμοδιότητες των υπηρεσιών επιθεώρησης.

(7) Από το πρόγραμμα επίβλεψης κατά το 1996 και το 1997 προέκυψαν περιπτώσεις μη τήρησης των ανωτάτων ορίων περιεκτικότητας που καθορίζονται στην οδηγία 90/642/ΕΟΚ όπως έχει τροποποιηθεί.

(8) Η οδηγία 90/642/ΕΟΚ, όπως τροποποιήθηκε, καθώς και η οδηγία 86/362/ΕΟΚ, όπως τροποποιήθηκε, προβλέπουν την έγκριση των μέτρων που πρέπει να ληφθούν σε κοινοτικό επίπεδο στην περίπτωση γνωστοποίησης παραβάσεων καθώς και την έγκριση των λεπτομερειών εφαρμογής που είναι απαραίτητες για την σωστή λειτουργία της επίβλεψης.

(9) Είναι απαραίτητο να πραγματοποιηθεί ένας απολογισμός των συστημάτων επίβλεψης σε όλα τα κράτη μέλη για να βελτιωθεί η επίβλεψη των καταλοίπων φυτοφαρμάκων στην Κοινότητα και να δοθεί βοήθεια για την εύρυθμη λειτουργία της.

(10) Πρέπει να θεσπιστούν οι απαραίτητες λεπτομέρειες εφαρμογής για την καλή λειτουργία των διατάξεων περί επιβλέψεως. Οι εν λόγω λεπτομέρειες εφαρμογής πρέπει να καθορίζουν σαφώς τα μέτρα και τις διαδικασίες με τις οποίες η Επιτροπή μπορεί να παράσχει χρηματοδοτική συνδρομή στο πλαίσιο των διαθέσιμων πιστώσεων του προϋπολογισμού.

(11) Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης φυτοϋγειονομικής επιτροπής,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Οι συστάσεις της Επιτροπής που εγκρίθηκαν σύμφωνα με τις διατάξεις του άρθρου 7 παράγραφος 2 στοιχείο β) της οδηγίας 86/362/ΕΟΚ και του άρθρου 4 παράγραφος 2 στοιχείο β) της οδηγίας 90/642/ΕΟΚ μπορούν να καλύπτουν περίοδο από ένα έως πέντε έτη.

2. Για την αποτελεσματική ανά έτος διαχείριση των πολυετών προγραμμάτων επίβλεψης, η Επιτροπή μπορεί να συντάσσει κάθε έτος σχέδιο επιβεβαιωτικής και συμπληρωματικής σύστασης, το οποίο υποβάλλει στην μόνιμη φυτοϋγειονομική επιτροπή σύμφωνα με το άρθρο 7 παράγραφος 2 στοιχείο β) της οδηγίας 86/362/ΕΟΚ και το άρθρο 4 παράγραφος 2 στοιχείο β) της οδηγίας 90/642/ΕΟΚ.

Άρθρο 2

Για τη διευκόλυνση της ορθής εφαρμογής των διατάξεων των παραγράφων 2 και 3 του άρθρου 7 της οδηγίας 86/362/ΕΟΚ και του άρθρου 4 της οδηγίας 90/642/ΕΟΚ, η Επιτροπή:

1. συντονίζει τις δραστηριότητες των κρατών μελών όσον αφορά τις απαιτήσεις στον τομέα της εκπόνησης, καταγραφής, επεξεργασίας και διαβίβασης πληροφοριών σχετικά με την επίβλεψη και τα προγράμματα επίβλεψης, ανάλογα με την περίπτωση, μέσω των κατευθυντηρίων γραμμών της μόνιμης φυτοϋγειονομικής επιτροπής, ιδίως τις κατευθυντήριες γραμμές που αφορούν τις διαδικασίες ελέγχου της ποιότητας που εφαρμόζονται στις αναλύσεις για κατάλοιπα φυτοφαρμάκων(5) και το έγγραφο εργασίας που περιλαμβάνει τις ενδείξεις που προορίζονται για τα κράτη μέλη όσον αφορά την εφαρμογή των συστάσεων της Επιτροπής σχετικά με τα κοινοτικά προγράμματα συντονισμένης επίβλεψης(6)·

2. χορηγεί, στο πλαίσιο των διαθέσιμων προβλεπόμενων πόρων του προϋπολογισμού των Ευρωπαϊκών Κοινοτήτων, χρηματοδοτική συνδρομή:

α) για την οργάνωση τακτικών δοκιμών ικανότητας, καταρχήν κάθε δύο έτη, στις οποίες συμμετέχουν όλα τα εργαστήρια που πραγματοποιούν τις αναλύσεις για να διασφαλίζεται η ποιότητα, η ακρίβεια και η συγκρισιμότητα των πληροφοριών που διαβιβάζονται κάθε έτος από τα κράτη μέλη στην Επιτροπή και στα άλλα κράτη μέλη και οι οποίες αντιπαραβάλλονται και συγκεντρώνονται προς δημοσίευση από την Επιτροπή σύμφωνα με το άρθρο 7 παράγραφος 3 της οδηγίας 86/362/ΕΟΚ και το άρθρο 4 παράγραφος 3 της οδηγίας 90/642/ΕΟΚ·

β) για την οργάνωση και την ανάπτυξη διαδικασιών ποιοτικού ελέγχου οι οποίες εφαρμόζονται στις αναλύσεις για κατάλοιπα φυτοφαρμάκων, με τη μορφή κατευθυντήριων σημειώσεων της μόνιμης φυτοϋγειονομικής επιτροπής, και για την οργάνωση της τακτικής επανεξέτασης, κατ' αρχήν κάθε δύο έτη, στο πλαίσιο των συνεδριάσεων εμπειρογνωμόνων, της εφαρμογής των εν λόγω διαδικασιών στα εργαστήρια ανάλυσης καταλοίπων, τα οποία ευρίσκονται στα κράτη μέλη, για να διασφαλιστεί η ποιότητα, η ακρίβεια και το συγκρίσιμο των πληροφοριών που διαβιβάζονται κάθε έτος από τα κράτη μέλη προς την Επιτροπή και τα άλλα κράτη μέλη και οι οποίες αντιπαραβάλλονται και συγκεντρώνονται προς δημοσίευση από την Επιτροπή σύμφωνα με το άρθρο 7 παράγραφος 3 της οδηγίας 86/362/ΕΟΚ και το άρθρο 4 παράγραφος 3 της οδηγίας 90/642/ΕΟΚ·

γ) για την ετήσια οργάνωση μελετών, διαβουλεύσεων και άλλων προπαρασκευαστικών ενεργειών που είναι απαραίτητες για να προβεί η Επιτροπή σταδιακώς στην εφαρμογή συστήματος το οποίο θα επιτρέπει να εκτιμάται η πραγματική έκθεση των ειδών διατροφής σε φυτοφάρμακα, βάσει των στοιχείων επίβλεψης, ιδίως απαιτείται στο δεύτερο εδάφιο του άρθρου 7 παράγραφος 3 της οδηγίας 86/362/ΕΟΚ και στο άρθρο 4 παράγραφος 3 της οδηγίας 90/642/ΕΟΚ και

δ) για την οργάνωση άλλων ενεργειών σε κοινοτικό επίπεδο που είναι απαραίτητες για την ενδεδειγμένη εφαρμογή των παραγράφων 2 και 3 του άρθρου 7 της οδηγίας 86/362/ΕΟΚ και του άρθρου 4 της οδηγίας 90/642/ΕΟΚ αντίστοιχα, οι οποίες μπορούν να προσδιορίζονται από την Επιτροπή και τη μόνιμη φυτοϋγειονομική επιτροπή.

Άρθρο 3

1. Η Επιτροπή ορίζει τον ή τους δικαιούχους της χρηματοδοτικής συνδρομής που προβλέπεται στο άρθρο 2 παράγραφος 2, με απόφαση που εκδίδεται σύμφωνα με τις διαδικασίες που ορίζονται στο άρθρο 12 της οδηγίας 86/362/ΕΟΚ και στο άρθρο 10 της οδηγίας 90/642/ΕΟΚ.

2. Η απόφαση της Επιτροπής, η οποία προβλέπεται στην παράγραφο 1, αναφέρει ειδικότερα:

- το όνομα του ή των δικαιούχων της κοινοτικής χρηματοδοτικής συνδρομής,

- τη συνολική δαπάνη της προγραμματισμένης δράσης και τη συμμετοχή των εμπλεκόμενων στην εκτέλεσή της μερών, συμπεριλαμβανομένης της Ευρωπαϊκής Κοινότητας,

- συνοπτική περιγραφή της προς ανάληψη δράσης,

- χρονοδιάγραμμα για την ολοκλήρωση της δράσης.

Άρθρο 4

Τα κράτη μέλη μεριμνούν ώστε τα αποτελέσματα των αναλύσεων που διαβιβάζονται κάθε έτος στην Επιτροπή και στα άλλα κράτη μέλη, σύμφωνα με τις διατάξεις του άρθρου 7 παράγραφος 3 της οδηγίας 86/362/ΕΟΚ και του άρθρου 4 παράγραφος 3 της οδηγίας 90/642/ΕΟΚ, να έχουν ληφθεί από εργαστήρια τα οποία:

- συμμορφούνται προς τις απαιτήσεις του άρθρου 3 της οδηγίας 93/99/ΕΟΚ και

- καταβάλλουν όλες τις απαραίτητες προσπάθειες για την εφαρμογή των διαδικασιών ποιοτικού ελέγχου οι οποίες εφαρμόζονται στις αναλύσεις για κατάλοιπα φυτοφαρμάκων που προβλέπονται στο άρθρο 2 παράγραφος 2 στοιχείο β) του παρόντος κανονισμού.

Επιπλέον, τα κράτη μέλη μεριμνούν ώστε η συμμετοχή στο συντονισμένο κοινοτικό πρόγραμμα να περιορίζεται σε εργαστήρια τα οποία έχουν συμμετάσχει σε προηγούμενο ή θα συμμετάσχουν στον επόμενο γύρο των σχετικών κοινοτικών δοκιμών ικανότητας που προβλέπονται στο άρθρο 2 παράγραφος 2 στοιχείο α) του παρόντος κανονισμού.

Άρθρο 5

1. Η Επιτροπή ορίζει ειδικούς υπαλλήλους με τα κατάλληλα προσόντα για την επίβλεψη μέσα στα κράτη μέλη, σε συνεργασία με τις εθνικές αρχές, της εκτέλεσης των εθνικών και κοινοτικών προγραμμάτων ελέγχου καταλοίπων φυτοφαρμάκων επάνω και μέσα στα είδη διατροφής φυτικής προέλευσης, συμπεριλαμβανόμενων της δειγματοληψίας και των επιδόσεων των σχετικών εργαστηρίων.

2. Οι υπάλληλοι που ορίζονται από την Επιτροπή πραγματοποιούν αποστολές στις εθνικές αρχές κάθε κράτους μέλους, οι οποίες συνεργάζονται με αυτούς και τους παρέχουν κάθε βοήθεια που είναι απαραίτητη για την εκτέλεση του έργου τους. Η οργάνωση και η πραγματοποίηση των αποστολών γίνεται σε συνεργασία με το οικείο κράτος μέλος. Σε κάθε περίπτωση, τα κράτη μέλη είναι υπεύθυνα για την εκτέλεση των ενεργειών ελέγχου.

3. Η Επιτροπή διοργανώνει τις αποστολές με τη βοήθεια των εθνικών υπαλλήλων σύμφωνα με ενδεδειγμένο χρονοδιάγραμμα. Επιπλέον των εμπειρογνωμόνων του κράτους μέλους το οποίο αποτελεί αντικείμενο της αποστολής, οι εμπειρογνώμονες της Επιτροπής μπορούν να συνοδεύονται, κατά τη διάρκεια των αποστολών, από έναν ή περισσότερους εμπειρογνώμονες από ένα ή περισσότερα από τα άλλα κράτη μέλη. Κατά τις αποστολές, ο ή οι εμπειρογνώμονες του κράτους μέλους που ορίζονται από την Επιτροπή τηρούν τους διοικητικούς κανόνες της Επιτροπής.

4. Μετά από κάθε αποστολή, η Επιτροπή συντάσσει γραπτή έκθεση. Το κράτος μέλος στο οποίο πραγματοποιήθηκε η αποστολή έχει τη δυνατότητα να διατυπώσει τις παρατηρήσεις του σχετικά με την έκθεση αυτή.

5. Η Επιτροπή ανακοινώνει τακτικά με γραπτές εκθέσεις, που απευθύνονται σε όλα τα κράτη μέλη, στο πλαίσιο της μόνιμης φυτοϋγειονομικής επιτροπής, τα αποτελέσματα των αποστολών που πραγματοποιούνται σε κάθε κράτος μέλος. Η Επιτροπή ενημερώνει το Ευρωπαϊκό Κοινοβούλιο. Επίσης, η Επιτροπή δίνει, σε τακτική βάση, στη δημοσιότητα τις εν λόγω εκθέσεις.

6. Οι διατάξεις του παρόντος άρθρου θα επανεξεταστούν έως τις 31 Οκτωβρίου 2001.

Άρθρο 6

Ο παρών κανονισμός αρχίζει να ισχύει την 1η Απριλίου 2000.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 28 Μαρτίου 2000.

Για την Επιτροπή

David Byrne

Μέλος της Επιτροπής

(1) ΕΕ L 221 της 7.8.1986, σ. 37.

(2) ΕΕ L 194 της 27.7.1999, σ. 36.

(3) ΕΕ L 350 της 14.12.1990, σ. 71.

(4) ΕΕ L 290 της 24.11.1993, σ. 14.

(5) ΕΕ L 128 της 21.5.1999, σ. 30.

(6) ΕΕ L 128 της 21.5.1999, σ. 48.